Na temelju članka 46, stavka 3 postojećeg Statuta Hrvatskog saveza građevinskih inženjera (u daljnjem tekstu HSGI-a), usvojenoga na Skupštini u Zagrebu  8. svibnja 2015. godine, Predsjedništvo HSGI-a je predložilo, a Skupština HSGI-a na 58. redovnoj sjednici održanoj 25. listopada 2024. godine u Splitu usvojila je: 

PRAVILNIK O PRIZNANJIMA
HRVATSKOG SAVEZA GRAĐEVINSKIH INŽENJERA

 
Članak 1. 

Pravilnikom se utvrđuju vrste i oblici priznanja koje dodjeljuje HSGI, kriteriji za njihovu dodjelu, način predlaganja i donošenja odluke o dobitnicima te vrijeme i način uručivanja priznanja.

Članak 2. 

HSGI dodjeljuje priznanja na Skupštini HSGI-a, na Saboru hrvatskih graditelja i na Hrvatskom graditeljskom forumu.
HSGI dodjeljuje stručna i društvena priznanja i nagrade.
Stručna su priznanja: 
· nagrada za životno djelo
· godišnje stručno priznanje
Društvena su priznanja:
· kolektivno priznanje
· pojedinačno priznanje
Nagrade se dodjeljuju na Hrvatskom graditeljskom forumu:
· nagrada za najbolji diplomski rad u prethodnoj akademskoj godini
· nagrada za najbolji doktorski rad u prethodnoj akademskoj godini

Članak 3. 

Nagrada za životno djelo može se dodijeliti članu HSGI-a koji je u duljem razdoblju aktivno i uspješno radio na obavljanju zadataka i unapređivanju rada stručnih i društvenih organizacija građevinskih inženjera i ispunjava jedan od sljedećih kriterija: 
· da je u duljem razdoblju aktivno radio na znanstvenim i stručnim istraživanjima te objavio znanstvene i visokostručne radove koji su značajno pridonijeli građevinskoj znanosti i struci
· da je u građevinskom projektiranju ostvario više rezultata iznimne vrijednosti
· da se istaknuo uspješnim izvođenjem većega broja značajnih objekata
· da je postigao vrijedne rezultate u organizaciji građevinske djelatnosti, građevinskih tvrtki ili drugih građevinskih institucija
· da je pridonio popularizaciji graditeljske struke vlastitim publikacijama ili je značajno unaprijedio izdavačku djelatnost u građevinarstvu
Nagrada za životno djelo redovito se dodjeljuje članu HSGI-a pri kraju formalnoga radnog vijeka ili nakon umirovljenja. Nagrada za životno djelo potvrđuje se na Skupštini HSGI-a (prije održavanja Sabora hrvatskih graditelja) jednom u četiri godine, a nagrada se uručuje na Saboru hrvatskih graditelja.

 
Članak 4. 

Godišnje priznanje može se dodijeliti članu HSGI-a koji je u prethodnoj godini postigao jedan od sljedećih iznimno vrijednih rezultata: 
· objavio zapaženo znanstveno ili stručno djelo
· uspješno vodio ili izradio građevinski projekt za značajnu i složenu građevinu
· uspješno vodio i dovršio izgradnju složene građevine
· uspješno organizirao složene poslove u graditeljstvu
Godišnja priznanja mogu se dodijeliti i skupini članova HSGI-a ako su djelo koje se nagrađuje zajednički ostvarili. Takvo se priznanje smatra jednim priznanjem bez obzira na broj članova skupine. Godišnja priznanja se dodjeljuju na Skupštini svake godine.
U istoj godini mogu se dodijeliti najviše tri godišnja priznanja.
 

Članak 5. 

Kolektivna nagrada je priznanje nekoj temeljnoj ili specijalističkoj članici HSGI-a, a dodjeljuje se za osobito vrijedan i zapažen rad u društvenom organiziranju, stručnom usavršavanju ili znanstvenostručnom doprinosu sredini u kojoj djeluje.
Kolektivno se priznanje dodjeljuje povremeno, a može se na godinu dodijeliti samo jedno kolektivno priznanje.




 
Članak 6. 

Pojedinačno priznanje se dodjeljuje pojedincima na neprekinuti rad i članstvo u sastavu HSGI-a: 
· za 20 godina neprekinutog rada – zaslužni član
· za 30 godina neprekinutog rada – počasni član
· za aktivnost člana HSGI-a koji je unaprijedio društveni rad i ugled struke u nekoj sredini 
Pojedinačna priznanja zaslužnog i počasnog člana dodjeljuju se svake godine onim članovima koji su neprekinutim članstvom u nekoj temeljnoj članici stekli status zaslužnog (20 godina) ili počasnog člana (30 godina) i svojim radom dali zapaženi doprinos temeljnoj ili specijalističkoj članici.
Priznanje se dodjeljuje na prijedlog temeljne članice i nakon što je Predsjedništvo provjerilo neprekinutost članstva. Neprekinutost članstva se za novije razdoblje dokazuje godišnjim popisom članova, a za prijašnje pretplatom na časopis Građevinar. Broj priznanja za zaslužnog i počasnog člana nije ograničen.

 
Članak 7. 

Pojedinačno se priznanje dodjeljuje i osobama koje nisu članovi HSGI-a ako su svojim doprinosom pridonijeli izvršavanju zadaća HSGI-a ili na neki drugi način dali izniman doprinos njegovu radu. Priznanje se dodjeljuje i onim pojedincima koji su obavljajući svoju djelatnost pridonijeli afirmaciji HSGI-a.
Pojedinačna se priznanja pojedincima koji nisu članovi HSGI-a dodjeljuju jednom godišnje i broj im nije ograničen.

 
Članak 8. 

Dobitnicima nagrade za životno djelo uručuje se povelja i plaketa, a svim ostalim dobitnicima i nagrađenima povelja.


 
Članak 9. 

Odluke o svim priznanjima i nagradi za životno djelo donosi Skupština HSGI-a na prijedlog Predsjedništva HSGI-a.
Prijedloge za priznanja Predsjedništvu HSGI-a mogu podnositi: 
· predsjedništva temeljnih i specijaliziranih članica u sastavu HSGI-a
· fakulteti i druge znanstvene ustanove
· građevinske tvrtke
· skupina od najmanje 10 članova HSGI-a
Prijedlozi se s obrazloženjem podnose pismeno, najkasnije 40 dana prije održavanja Skupštine HSGI-a.
Predsjedništvo HSGI-a može i samostalno dati prijedlog za priznanja.

Nagrade na Hrvatskom graditeljskom forumu dodjeljuju se na temelju provedenog natječaja, na koji se javljaju kandidati (autori diplomskih i doktorskih radova), te bodovanja radova od strane imenovanog povjerenstva za ocjenu radova. 
Na temelju prijedloga povjerenstva, Predsjedništvo donosi odluku tko dobiva nagradu. Za jednu akademsku godinu može se dodijeliti jedna nagrada za diplomski i jedna nagrada za doktorski rad.

 
Članak 11. 

Predsjedništvo HSGI-a može osnovati stalno ili povremeno povjerenstvo koje će razmatrati pristigle prijedloge za priznanja i o tome izvijestiti Predsjedništvo HSGI-a.

 
Članak 12. 

Danom stupanja na snagu ovog Pravilnika prestaju vrijediti odredbe svih dosadašnjih pravilnika i odluka o priznanjima.

 
Predsjednica HSGI-a
      Mirna Amadori, dipl. ing. građ.

